Syngman Rhee
Syngman Rhee, Yi Sungman, 26.3.1875-19.7.1965, koreansk politiker, Sydkoreas første præsident (1948-60). Den kristne Syngman Rhee var tidligt aktiv i kampen for Koreas uafhængighed.
Han var redaktør af det første koreansksprogede dagblad (grundlagt 1898). Under den japanske koloniperiode (1905-45) opholdt han sig i USA, hvor han i 1919 dannede en eksilregering og med begrænset succes forsøgte at fremme koreanske interesser over for den amerikanske regering, som dog var mere optaget af at bevare et godt forhold til Japan.
Syngman Rhee regerede som præsident stadig mere diktatorisk og blev tvunget fra magten i 1960. Han døde i eksil på Hawaii.